A Bizottság 3103/74/EGK rendelete
(1974. december 10.)
a gabonafélék és a rizs feldolgozásával előállított termékek importlefölözésének előzetes rögzítése tekintetében az 1579/74/EGK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb az 1996/74/EGK rendelettel [1] módosított, a gabonafélék piacának közös szervezéséről szóló, 1967. június 13-i 120/67/EGK tanácsi rendeletre [2] és különösen annak 15. cikke (3) bekezdésére és 24. cikkére,
tekintettel a legutóbb az 1129/74/EGK rendelettel [3] módosított, a rizs piacának közös szervezéséről szóló, 1967 július 25-i 359/67/EGK tanácsi rendeletre [4] és különösen annak 13. cikke (3) bekezdésére és 25. cikkére,
tekintettel a legutóbb a 881/73/EGK rendelettel [5] módosított, a gabonafélék és rizs feldolgozásával előállított termékek behozatali és kiviteli rendszeréről szóló, 1968. július 23-i 1052/68/EGK tanácsi rendeletre [6] és különösen annak 2. cikke (2) bekezdésére és 5. cikkére,
mivel a gabonafélék és a rizs feldolgozásából előállított termékek utáni importlefölözés kiszámításának, valamint az e termékek és a gabonafélékből előállított keveréktakarmányok utáni lefölözés előzetes rögzítésének eljárásáról szóló, 1974. június 24-i 1579/74/EGK bizottsági rendelet [7] úgy rendelkezik, hogy amennyiben a gabonafélék és a rizs feldolgozásából előállított termékek utáni importlefölözést, vagy a gabonafélékből gyártott keveréktakarmányok utáni importlefölözést előzetesen rögzítették, akkor azt a behozatal napján érvényes küszöbárnak megfelelően ki kell igazítani;
mivel a keményítőtartalmú termékek esetében az importlefölözésbe belefoglalt termelési támogatás már tükrözi a küszöbár változásait; mivel az 1579/74/EGK rendelet 2. cikkében említett termékek utáni importlefölözést ezért csak a gabona- és rizságazat termelési visszatérítéséről szóló, 1974. április 29-i 1132/74/EGK tanácsi rendelet [8] 1. cikkében foglalt összegek esetleges változásával összefüggésben kell kiigazítani;
mivel meg kell határozni, hogy a tejtermékeket tartalmazó, a 23.07 B alszám alá tartozó keveréktakarmányok utáni lefölözést - amennyiben a lefölözést előzetesen rögzítették - a kukorica- és a soványtejpor-behozatal napján érvényes küszöbárai szerint kell kiigazítani;
mivel az e rendeletben foglalt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
Az 1579/74/EGK rendelet 3. cikkének (1) bekezdése helyébe a következő szöveg lép:
"(1) A 120/67/EGK rendelet 1. cikkének d) pontjában és a 359/67/EGK rendelet 1. cikkének c) pontjában említett termékek behozatala vonatkozásában az engedély érvényességi ideje alatt végrehajtott behozatal tekintetében az engedély iránti kérelem benyújtása napján alkalmazandó lefölözést kell alkalmazni, ha az engedély iránti kérelemben a kérelmező ezt délután 1 óra előtt kéri.
a) Az előző albekezdésben említett esetben és:
- a 2. cikkben említett termékek, és
- a 120/67/EGK rendelet A. mellékletében meghatározott, 23.07 B alszám alá tartozó termékek kivételével,
a lefölözés bárminemű kiigazítását a 120/67/EGK rendelet 15. cikke (3) bekezdése második albekezdésének alkalmazására is figyelemmel kell elvégezni a behozatal napján érvényes lefölözés változtatható összetevőjének kiszámítása céljából használt alaptermék vagy alaptermékek küszöbárai szerint.
E kiigazítást úgy kell elvégezni, hogy a lefölözést növelni vagy csökkenteni kell a kérelmezés hónapjában a 100 kg alaptermékre érvényes küszöbár és a behozatal hónapjában érvényes küszöbár közötti különbözettel, ezt a különbözetet pedig meg kell szorozni az 1052/68/EGK rendelet mellékletének 4. oszlopában feltüntetett együtthatóval.
b) A 2. cikkben említett termékek tekintetében az első albekezdésnek megfelelően előzetesen rögzített lefölözést - amennyiben az 1132/74/EGK rendelet 1. cikkében rögzített összegeket az engedély iránti kérelem benyújtásának napja és a behozatal napja között módosították - az e módosításból származó különbözetre hivatkozva kell kiigazítani, a különbözetet megszorozva a 1052/68/EGK rendelet mellékletének 4. oszlopában a szóban forgó termék mellett feltüntetett együtthatóval.
c) A 120/67/EGK rendelet A. mellékletében meghatározott, a 23.07 B alszám alá tartozó termékek tekintetében a szükséges kiigazítást a lefölözést a következőképpen növelve vagy csökkentve kell elvégezni;
- az ilyen termékek gabona-összetevője tekintetében a kérelem benyújtásának hónapjában a 100 kg kukoricára érvényes küszöbár és a behozatal hónapjában érvényes, ugyanezen küszöbár közötti különbözettel, a különbözetet megszorozva a 968/68/EGK rendelet II. mellékletének A. táblázatában feltüntetett együtthatóval,
- az ilyen termékek tej-összetevője tekintetében a kérelem benyújtásának hónapjában a 100 kg sovány tejporra érvényes küszöbár és a behozatal hónapjában érvényes, ugyanezen küszöbár közötti különbözettel, a különbözetet megszorozva a 968/68/EGK rendelet II. mellékletének B. táblázatában feltüntetett együtthatóval."
2. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1974. december 10-én.